Kočiš, Eduard, poslanec NR SR (2023-01-26):
Veľmi pekne ďakujem za slovo, pán predsedajúci, teda pán predseda. Milá kolegyňa, milí kolegovia, počas celého dňa je nás tu takto strašne málo, poskromne. No ale je to asi taká vizitka, ako ktorí poslanci pristupujú k zmene tohto zákona, ústavného zákona a akým spôsobom chcú hľadať nejaký konsenzus, nejaký prienik alebo nejakú zlatú strednú cestu. Padajú tu alebo padli tu rôzne návrhy na možný termín predčasných parlamentných volieb. Padol tu návrh na 27. mája. Je tu návrh 24. júna. A je tu návrh 30. septembra. Čiže plénum Národnej rady Slovenskej republiky počtom hlasov 90 sa musí rozhodnúť, dohodnúť alebo nájsť nejaký kompromis, ktorý termín bude viac vyhovujúci, ktorý termín bude pre niekoho menej nevýhodný. A takýmto konsenzom ukončiť vlastne fungovanie alebo nefungovanie odvolanej vlády Eduarda Hegera, vlády v demisii. 21. 1. tohto roku sme tu mali referendum, ktorého sa zúčastnilo 1,2 mil. obyvateľov Slovenskej republiky s volebným právom. Niektorí si možno poviete, nebolo to dostatočné množstvo obyvateľov, nebol to dostatočný počet voličov, aby bolo referendu právoplatné, platné, ale ja si napriek tomu myslím, že referendum, ktorého kampaň bola výsostne v opozičných rukách a trvala dva týždne a toto referendum bolo v totálnej nemilosti špičiek vládnych predstaviteľov, všetkých mienkotvorných médií a celého mainstreamu, tak naozaj chcem z tohto miesta veľmi pekne poďakovať všetkým obyvateľom Slovenskej republiky, ktorí sa na tomto všeľudovom hlasovaní, na tomto referende zúčastnili, vyjadrili svoj súhlas alebo nesúhlas s referendovou otázkou a aj takto dali najavo, akým spôsobom zdieľajú alebo nezdieľajú názory vlády Slovenskej republiky a jej fungovanie alebo už skôr nefungovanie. Dostať na referendum viac ako 50 % voličov a jedného voliča na území Slovenskej republiky je naozaj veľmi ťažké, pretože Slovenská republika nie je štátom, kde by malo referendum nejakú dlhoročnú alebo niekoľko desiatok rokov trvajúcu nejakú postupnosť alebo nejakú ideu, nejakú myšlienku, ako je to napríklad vo Švajčiarsku, kde referendom rozhodujú občania od tej najnižšej, čiže miestnej, občianskej, regionálnej až po celoštátnu úroveň, ale aj napriek tomu považujem to za dosť veľký nie úspech, ale za dosť veľký vyjadrený nesúhlas s fungovaním a s postupom, akým vláda Slovenskej republiky pomáha alebo skôr nepomáha svojim občanom, pretože naozaj 1,2 mil. ľudí, ktorí prišli k tomuto referendu, je toho jasným dôkazom. Padajú tu aj rôzne návrhy, rôzne myšlienky, rôzne také fantazmagórie, hlavne od predstaviteľov OĽANO, ktorí tvrdia, že REPUBLIKA, HLAS a SMER sú po úspešných budúcich parlamentných voľbách, či už predčasných alebo riadnych, dohodnutí na zmene volebného systému na území Slovenskej republiky. Môžem povedať, že je to naozaj iba výmysel, je to naozaj iba taká chiméra, taká fantazmagória a taký výstrel do prázdna jedného človeka, ktorý tu už dnes toho predviedol naozaj veľa, a za tieto vystúpenia Igora Matoviča v pléne Národnej rady Slovenskej republiky ešte za prítomnosti žiakov základnej školy sa naozaj musíme ako zákonodarný zbor iba hanbiť. Momentálne na Slovensku platí, zakomponovali ste si to do ústavy, pomerný volebný systém. Čiže naozaj strany alebo hnutia, ktoré pracujú v regiónoch, pracujú v mestách okresných, pracujú v mestách krajských a vytvárajú si regionálne štruktúry od miestnych cez okresné, cez regionálne, cez krajské, sa naozaj by nemali báť alebo nemusia nikdy báť zmeny volebného systému. Ale naozaj túto chiméru šíri Igor Matovič, ktorému sa to naozaj iba prisnilo a na druhý deň si zmyslel, toto musím povedať, pretože týmto možno nejakých voličov, ktorí sú mierne vystrašení, ešte nejakým zázrakom pretiahnem na tú svoju stranu. Ale naozaj musím ubezpečiť všetkých občanov Slovenskej republiky, že takéto rokovanie nebolo a o takomto rokovaní naozaj čelní predstavitelia týchto troch menovaných politických subjektov určite nezdieľajú rovnaký názor alebo rovnakú myšlienku. Stále apelovať na to, že chceme sa vrátiť alebo nie vrátiť, chceme prejsť na maďarský systém, ktorý je väčšinový, teda proporcionálny, to znamená zmiešaný, aby sa časť poslaneckého zboru volila vo voľbách, ktoré sú celoslovenské, a časť v regionálnych voľbách, tak naozaj je to hlúposť, pretože ak by to takto bolo, tak strany, ktoré nie sú vypracované v regiónoch, tak nemali by najmenšiu šancu na nejaký volebný úspech, a preto to bola jedna z týchto podmienok, či už SaS-ky alebo OĽANO, aby nejakým spôsobom zabetónovali systém, na ktorý dlhé roky nadávali, že je to systém pohrobkový, je to systém z čias Vladimíra Mečiara a jednoducho tento systém je zlý, nestabilný a nespravodlivý. Zo začiatku to bolo o štyroch volebných obvodoch, potom to bolo osem, potom to bolo 75, potom splietali, keď ešte boli v opozičných laviciach, že každý jeden okres by si mal zvoliť svojho poslanca a zrazu, čuduj sa svete, tento systém im úplne vyhovuje, pretože jeden človek si zmyslel, že zmena volebného systému naozaj Miss Slovenskej republiky ho odstaví od akejkoľvek možnosti byť súčasťou zákonodarného zboru. Čiže aj toto je takým ďalším strašením z úst predstaviteľov ešte stále vládnej koalície, aby nejakým spôsobom obmedzovali iný názor alebo iné myšlienkové pochody ľudí, ktorí sa už dávno rozhodli, že svoj hlas, ktorý vo voľbách získalo hnutie OĽANO alebo iné politické subjekty združené vo vládnej koalícii, už asi budú hľadať pre inú stranu, iné hnutie, iný subjekt, buď ktorí funguje už teraz alebo pre ktorý sa rozhodnú, ktorý možno vznikne v blízkej budúcnosti. Takže, kolegyne, kolegovia, ja naozaj apelujem iba na to, aby sme našli konsenzus, aby sme našli zhodu, aby sme našli prienik, či už na májový termín, alebo júnový termín. Septembrový termín ja osobne za seba považujem za neskorý, pretože neobstoja žiadne domnienky alebo žiadne úvahy o tom, vláda v demisii tu musí vládnuť deväť mesiacov, pretože pomoc občanom sa inak nedostane, nedokážeme čerpať plán obnovy a odolnosti, nedokážu konať orgány činné v trestnom konaní, to je výmysel, je to blud. Máj a jún sú termíny, ktoré sú vyhovujúce podľa môjho názoru pre každý jeden politický subjekt, a robiť predvolebnú kampaň v lete, kedy ľudia už teraz majú politiky a politikov plné zuby, je pre niektoré politické subjekty, ktoré sú na tom teraz s preferenciami hrozne biedne, úplnou politickou samovraždou. Čiže chcem ešte raz apelovať na politikov, političky, politické strany, politické hnutia z bývalej vládnej koalície, ktoré majú nejaký pud sebazáchovy a chceli by ešte niekedy participovať na politickej moci v rámci pléna Národnej rady Slovenskej republiky, vráťte sa z kratšej cesty, ako je tu často spomínané, a hlasujte za májový alebo za júnový termín, pretože termín septembrový je pre vás likvidačný a vaše vízie a vaše vyhliadky do budúcnosti budú znamenať iba vašu politickú smrť. Ďakujem pekne.